Coronavirus: 24 घंटों के दौरान भारत में अमेरिका और ब्राजील से ज्यादा 78357 नए मामले, 1045 लोगों की गई जान
कोरोना के मामलों की पहचान के लिए देश में टेस्टिंग को लगातार बढ़ाया जा रहा है। भारतीय आयुर्विज्ञान अनुसंधान परिषद (ICMR) के अनुसार अबतक देश में कुल 4.43 करोड़ से ज्यादा टेस्ट हो चुके हैं। सोमवार को देशभर में 1012367 कोरोना टेस्ट किए गए हैं।
नई दिल्ली। कोरोना वायरस का संक्रमण जिस रफ्तार से फैल रहा है उसे देखते हुए लग रहा है कि कोरोना वायरस के सबसे ज्यादा मामलों में अगले कुछ दिनों में ब्राजील को पीछे कर भारत दूसरा सबसे संक्रमित देश बन जाएगा। पिछले 24 घंटों के दौरान देशभर में कोरोना वायरस के 78357 नए मामले सामने आए हैं और इन नए मामलों के साथ अब देश में कोरोना वायरस के मामलों का कुल आंकड़ा बढ़कर 37,69,523 हो गया है। रोजाना आने वाले मामलों में अब भारत ने ब्राजील और अमेरिका पीछे कर दिया है।देश में कोरोना वायरस का सिर्फ संक्रमण ही तेजी से नहीं बढ़ रहा, बल्कि इसकी वजह से लोगों की मौत का आंकड़ा भी तेजी से बढ़ रहा है। पिछले 24 घंटों के दौरान देशभर में कोरोना की वजह से 1045 लोगों की जान चली गई है। अबतक यह वायरस देश में कुल 66333 लोगों की मौत का कारण बन चुका है। हालांकि भारत में कोरोना वायरस की मृत्यु दर घटकर 1.75 प्रतिशत तक आ गई है।हालांकि कोरोना वायरस से कुछ राहत की बात ये है कि ठीक होने वाले लोगों की संख्या भी तेजी से बढ़ रही है और पिछले 24 घंटों के दौरान देश में कोरोना वायरस 62026 लोग ठीक हुए हैं। देशभर में अबतक 2901908 लोग कोरोना से ठीक हो चुके हैं, फिलहाल देश में कोरोना वायरस के एक्टिव मामलों की बात करें तो लगभग 8.01 लाख एक्टिव मामले हैं। कोरोना वायरस के रिकवरी रेट की बात करें तो देश में 76.98 प्रतिशत लोग ठीक हो चुके हैं।कोरोना के मामलों की पहचान के लिए देश में टेस्टिंग को लगातार बढ़ाया जा रहा है। भारतीय आयुर्विज्ञान अनुसंधान परिषद (ICMR) के अनुसार अबतक देश में कुल 4.43 करोड़ से ज्यादा टेस्ट हो चुके हैं। सोमवार को देशभर में 1012367 कोरोना टेस्ट किए गए हैं।वैश्विक स्तर पर कोरोना वायरस के मामलों की बात करें तो दुनियाभर में कुल मामलों का आंकड़ा बढ़कर 2.59 करोड़ के पार पहुंच गया है, अबतक दुनियाभर में कोरोना वायरस की वजह से 8.61 लाख से ज्यादा लोगों की मौत हो चुकी है। हालांकि पूरी दुनिया में 1.81 करोड़ से ज्यादा लोग कोरोना वायरस से ठीक भी हो चुके हैं। दुनियाभर में कोरोना वायरस के सबसे अधिक मामले अमेरिका में हैं जहां पर 62.57 लाख से ज्यादा केस सामने आ चुके हैं और 1.88 लाख से ज्यादा लोगों की जान जा चुकी है, इसके बाद ब्राजील में 39.52 लाख से ज्यादा केस सामने आए हैं और 1.22 लाख से ज्यादा की जान गई है। रूस में भी 10 लाख से ज्यादा केस सामने आ चुके हैं और 17 हजार से ज्यादा लोगों की जान गई है।